
РАБОТИЛНИЦА ЗА РОДИТЕЛИ

“ДА ПОРАСНЕМ ЗАЕДНО”
Толкова много се знае за родителството, и толкова много неща родителите не знаят, че винаги се намира някой, който твърди, че родителите трябва да бъдат обучавани.  Разбира се, полезно би било родителите да знаят повече. Всяко дете обаче е отделна вселена и няма готови „рецепти“ за добро родителство. Датският психолог  Йеспер Юл отбелязва, че даването на решения е прекалено опростено и може да навреди както на родителите, така и на децата.  Според него родителите никога не трябва да стават "педагози" на децата си, тъй като връзката между тях трябва да остане индивидуална и неподправена. Ако родителите просто механично вършат, каквото ги съветват, това няма да проработи. Повече от всичко родителите са модел за подражание за децата си и трябва да се погрижат за себе си, за своите нужди и собствения си живот. Децата трябва да виждат това от своите родители. Добре информираните родители обаче, които биват насърчавани да поддържат близка емоционална връзка със своите деца и да оценяват своите собствени потребности като личности, имат много по-голям шанс да отгледат способни и истински щастливи деца.

